Pančicy-Kukow (SN). Klóšter Marijina hwězda w Pančicach-Kukowje zhladuje mjeztym na 770lětne stawizny. W septembru 2008 su w tamnišej klóšterskej cyrkwi we wobłuku swjatočnosće nowy Budyski wokrjes w swojej dźensnišej wulkosći a strukturje załožili.
Hižo dźewjeć lět přeprošatej konwent klóšterskich sotrow hromadźe z Budyskim wokrjesom na klóšterski a swójbny swjedźeń. Kóžde lěto njedźelu do swj. Jana přiwabja wón tysacy zajimcow. Dobra měšeńca wopřijima duchowne, zabawne a kulinariske poskitki wopytowarjam kóždeje staroby. Towarstwa najwšelakorišeho razu, zwjazki a kulturne skupiny spožčeja swjedźenjej swój njezaměnliwy raz.
szl_Latn szl_Latn